Á ḿbú ósú Darius, yǎ áyɔ̌ŋ Bəmédian, mɔ́n Asuérus yǎ á ngādzóe ǹnǎm Kaldéa, 2á ḿbú ósú yā édzōē dzíé, ńdɔ ma, Daníel, mə ngávun m̀fúfúb Ńtílán, mə dzə́ŋə ákyāí yā Ńtondôbə a ngákuli profɛ́d Yeremías é táŋ mim̀bú yāyi kwí ású amalá Yērúzalɛm, nálā tē ó nə̄ nâ mim̀bú mə̄wóm zamgbál. 3Ńdɔ mə ngávəŋan ású ábə Ǹtondôbə Zambá nə mə́ dzāī nyé ábǒg ngogolán ai biyəga, éki bidí, m̀bɔ́dán miǹkud, ǹwɔ́bán ḿbúlúg. 4Ńdɔ mə ngákogolan ai Ǹtondôbə Zambá wama, nə́ mə́ məm miǹsə́m myáma, ma nâ: "É éh ! Ǎ Ńtondôbə wama, Zambá ńnēn ai ekɔ wɔ̌ŋ, wa yǎ wākala elad amvóé ai ebaala mətǐŋ ású ébá bádiŋ wa bə́ nyiegě fə məmvéndé móe. 5Bǐ ngásə́m, bī ngábɔ bivǔs, bǐ ngábɔ abé, bǐ ngákuan ai amvóé dáán, bǐ ngásâla məmvéndé ai məbéndé móe. 6Byǎ ndzí kig vógolǒ bītúgā bíé, bəprofɛ́d yā bə́ kɔ́bɔgɔ ai miǹkúkúmá myáán á dzwé dóe, ai bitɔŋ míńtómba, ai bətará, ai ǹgúmā áyɔŋ ósə̄ yā ńnam. 7Ǎ Ńtondôbə, sósōó á nə sósōó woe, osɔ́n yā ásū ó nə osɔ́n wáán, anə́ éví ó bə̄Iə́ bía aná ví, bíā, bǒd yā Yúda, ébá yā bə́ tɔ̄á á Yērúzalɛm, Ísraɛ̂l ásə, tɔ ébá yā ńgɔ́dɔ, tɔ ébá yā miǹnam oyǎb, á míńnam mísə o ngátsídan bíā ású ébyāndí ésə bǐ ngábyandi wa. 8Ǎ Ńtondôbə, osɔ́n yā ásū ó nə osɔ́n wáán ai miǹkúkúmá myáán ai bitɔŋ míńtómbā byáán, ai bətará, amú bī ngásə́m ai ébyāndí bī ngábyandi wa. 9Ǹtondôbə Zambá wāān á nə Zambá ngɔ̄l, Zambá bidzǔgá, amú bī ngábɔ nyé mə̄lɔ́, 10ńdɔ byǎ ndzí kig vógolo kíŋ Ǹtondôbə Zambá wāān nə́ bǐ wūlū á zēn mə́mvéndé yā á ngātə́le bíā á bītúgā bíé bəprofɛ́d. 11Ísraɛ̂l a ngádaŋ məmvéndé móe, a lúmú wā mvús, təge vógolo kíŋ[8] dzoe, ńdɔ eyɔg ai amalá yā bí nə́ ńtílán á mvéndé Mósɛs[9], etúgā Zāmbá, bí ngákúban bíā á nyɔ́l, amú bī ngásə́m ai ebyandí dzáán. 12Ńdɔ a ngádzála anyu díé ábə̄ bíā, ai á nyɔ́l bitɔŋ míńtómbā yā mí dzóege bíā; nâ a yi bía kúb ámalá á nyɔ́l, ákyāí ámalá yā lə́ ngāyénān kīg fə̄ á sí ndon mú á lodo édí yā lə́ ngáyénan á Yērúzalɛm.